Document ID: 32005R1238

KOMMISSIONENS FORORDNING (EF) Nr. 1238/2005
af 28. juli 2005
om ændring af forordning (EF) nr. 85/2004 om handelsnormer for æbler
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EF) nr. 2200/96 af 28. oktober 1996 om den fælles markedsordning for frugt og grøntsager (1), særlig artikel 2, stk. 2, og
ud fra følgende betragtninger:
(1)
Kommissionens forordning (EF) nr. 85/2004 (2) fastsætter bl.a. en nedsættelse af minimumsstørrelsen pr. 1. august 2005, så den bliver identisk med den størrelse, der er fastsat ved normen under De Forenede Nationers Økonomiske Kommission for Europa (FN/ECE) FFV-50.
(2)
Indførelsen i FN/ECE-norm FFV-50 af et modenhedskriterium, der er baseret på sukkerindholdet, er blevet foreslået af arbejdsgruppen for fastsættelse af kvalitetsnormer for landbrugsprodukter under De Forenede Nationers Økonomiske Kommission for Europa (FN/ECE).
(3)
Da minimumsstørrelsen også er et modenhedskriterium, bør muligheden for bedre at integrere disse to modenhedskriterier i handelsnormerne for æbler undersøges.
(4)
Da denne undersøgelse bør finde sted over mindst tre produktionsår, bør anvendelsen af nedsættelsen af størrelsen først gælde efter den 1. juni 2008, og overgangsbestemmelsernes anvendelse forlænges indtil den 31. maj 2008.
(5)
Der bør dog tages hensyn til de erhvervsdrivende, der i god tro har indgået kontrakter ud fra den forudsætning, at de nye normer med en nedsættelse af størrelsen skulle anvendes fra den 1. august 2005.
(6)
For klarhedens skyld bør det anføres, at når der anvendes et handelsmærke for at sælge et produkt, skal sortsnavnet eller synonymet også nævnes.
(7)
Der har indsneget sig visse fejl i listen over sorter, der er nævnt i tillægget til normerne.
(8)
Forordning (EF) nr. 85/2004 bør ændres i overensstemmelse hermed.
(9)
Foranstaltningerne i denne forordning er i overensstemmelse med udtalelse fra Forvaltningskomitéen for Friske Frugter og Grøntsager -
UDSTEDT FØLGENDE FORORDNING:
Artikel 1
I forordning (EF) nr. 85/2004 foretages følgende ændringer:
1)
I artikel 2, indledende sætning, ændres datoen den 31. juli 2005 til den 31. maj 2008.
2)
I artikel 4, stk. 2, ændres datoen den 1. august 2005 til den 1. juni 2008.
3)
Bilaget ændres i overensstemmelse med bilaget til nærværende forordning.
Artikel 2
Denne forordning træder i kraft den 1. august 2005.
Dog kan erhvervsdrivende, der til medlemsstaternes myndigheders tilfredshed inden den 1. august 2005 har indgået kontrakter i henhold til punkt III, andet og tredje afsnit, i bilaget til forordning (EF) nr. 85/2004, markedsføre de i disse kontrakter omhandlede æbler efter bestemmelserne i nævnte afsnit.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 28. juli 2005.

Labels: 3
17